ཉེ་ཆར་ཕྱི་ཟླ་བརྒྱད་པའི་ནང་རྒྱ་གར་ལྷོ་ཕྱོགས་ཀཱེ་རཱ་ལའི་མངའ་སྡེ་རུ་ཆུའི་འཇིགས་པ་ཆེ་ཆེར་བྱུང་བས།ས་ཁུལ་དེའི་མི་འབོར་དྲུག་ཆ་གཅིག་ལ་ཐད་ཀར་གནོད་སྐྱོན་ཤུགས་ཆེན་བྱུང་སྟེ།མི་གྲངས་བཞི་བརྒྱ་བརྒྱད་ཅུ་ཙམ་གྱི་ཚེ་སྲོག་ཤོར་ཡོད་པ་དང་།བཅོ་ལྔ་ལྷག་གར་སོང་ཆ་མེད་དུ་གྱུར་བ།དེ་བཞིན་མི་འབོར་ས་ཡ་གཅིག་ལྷག་ས་གནས་གཞན་དུ་གནས་སྤོས་བྱས་དགོས་བྱུང་བ་སོགས་ཀྱིས་ཡ་ང་བའི་རྐྱེན་ཆགས་དེ་དག་ལ་རྒྱ་གར་དབུས་གཞུང་ནས་རང་འབྱུང་ཁམས་ཀྱི་གོད་ཆག་ཚབས་ཆེན་ཞིག་ཏུ་ངོས་འཛིན་གནང་ཡོད།ཛ་དྲག་ཅིང་ཡིད་སྐྱོ་བའི་གནས་སྟངས་དེར་རྒྱ་གར་དབུས་གཞུང་དང་མི་མང་གིས་གཙོས་འཛམ་གླིང་ཡུལ་གྲུ་ཁག་དུ་མའི་གཞུང་སྒེར་གཉིས་ཐོག་ནས་རོགས་རམ་གནང་དང་གནང་མུས་ལྟར།ས་གནས་འདྲ་མིན་ལ་གནས་པའི་རང་རེ་བོད་མི་རྣམས་ནས་ཀྱང་གདུང་སེམས་མཉམ་སྐྱེ་མཚོན་ཕྱིར་དཀའ་ཁག་དེ་དག་ལ་སྒོ་དུ་མའི་ཐད་ནས་མཐུན་སྦྱོར་རོགས་རམ་བསྐྲུན་འདུགལྷག་པར་དུ་ལྷོ་ཕྱོགས་སུ་གནས་པའི་བོད་མི་རྣམས་ཆུ་རུད་ཀྱིས་གནོད་འཚེ་བྱུང་བའི་ས་ཁུལ་འདྲ་མིན་དུ་དངོས་སུ་བཅར་ཏེ་ཟས་གོས་སོགས་ཀྱི་རོགས་སྐྱོར་ཚད་མེད་གནང་བ་དེ་ནི་ཆེ་བསྟོད་འོས་ཤིང་མིག་དཔེ་བཟང་པོའི་ལས་ཞིག་ཏུ་སེམས་ཡོད།